**Zori de zi**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În zorii prinși de-nțepenire

S-aude că, înmugurită,

O simfonie de trezire

E pentru Soare pregătită.

Simt - bocănește cu bagheta

Lângă pupitru dirijorul,

Noaptea-și ascunde silueta

După decor, cu binișorul.

Ochi doar clipesc în așteptare

De flori, din fețe și de rouă

Toți așteptând, de peste zare,

O veste veșnică de nouă.

E încordat tot Universul

C-amuș se-ncepe... se începe

Că nici nu se aude mersul

Al vremii roaibe și sirepe.

E o tăcere ce e gata

Nemaigândindu-se la sine

Doar la un semn să-și pună capăt

În coarde dalbe de lumine.

Nu rătăcesc buimac prin sală,

Ci, încordat, aștept pe scenă

Ca la deschiderea de gală

Să am o voce omogenă...

Văd! - se desface trandafirul

Cel așteptat de-atâtea doruri,

Pământul a-nviat clavirul

Cu avântările de zboruri.

Am tresărit cu mii de note

Întrețesute printre vise

De-mi spun chiar fricile bigote -

Aici nu-s lucruri interzise!

Se-mprăștie corola ceții

În adierea aurie,

Respir parfumul dimineții

Cu minunata-i melodie.

Știu că sunt om într-o unire

Cu orice clipă, zbor și iarbă

Și-s gata Cerul cu Iubire

Definitiv să mă absoarbă.

Că-s sub egida de Părinte

Așa de-aproape și de sfântă,

Că n-am, de-a mulțumi, cuvinte

Trăiesc doar muzica ce cântă!!!

Victor Bragagiu